Didirišwa tša go ithuta Beibele
Tirelo ya Rena ya Mmušo
Ditaba go ya ka Dinaga
Tša Molao go ya ka Dinaga
Dipotšišo Tšeo di Botšišwago Kudu ka Dihlatse tša Jehofa
Mediro ya Dihlatse tša Jehofa
Lefaseng ka Moka
Sehlogo sa go Latela
DIHLOGO TŠE DINGWE TŠA INTHANETENG
Na re Swanetše go Rapela Diswantšho?
Dihlatse tša Jehofa
Dilo tše di Lego Gona
Dikgatišo tše di Lego Gona
O BE o ka kgethela motho yo bohlokwa kudu mpho efe? Mehleng ya ge go ngwalwa Beibele dinoko tše dingwe di be di le bohlokwa kudu go etša gauta—di tšeelwa godimo moo di bego di lebelelwa e le dimpho tšeo di swanetšego kgoši. * Ke ka baka leo tše pedi tša dimpho tšeo balepi ba dinaledi ba di neilego “kgoši ya Bajuda” e bego e le dinoko tšeo di nkgago bose.—Mateo 2:1, 2, 11.
Mehleng ya ge go ngwalwa Beibele, dimela tše dingwe tša dinoko di be di mela Moeding wa Jorodane. Lega go le bjalo, dinoko tše dingwe di be di swanetše go rekwa dinageng tše dingwe. Ka Beibeleng go bolelwa ka ditšweletšwa tše di fapafapanego tša dinoko. Gare ga tše dintši tšeo di tsebegago kudu ke letšobana la safrona, dikgopha, makhura a balesamo, sinamone le senkgišabose sa mira. Ntle le dinoko tše, go be go na le dinatefiši tše di tlwaelegilego tše bjalo ka kumine, minti le dili.
E le gore ditlolo tše dintši di fihle Isiraele, di be di swanetše go romelwa ka dinamelwa tšeo di phatšago Arabia. The Book of Spices e hlalosa gore mohlomongwe ka baka la seo, karolong ya ngwagakete wa bobedi le wa pele B.C.E., Arabia e ile ya ba “naga e nnoši e kgolo yeo e bego e sepediša ditšweletšwa magareng ga dinaga tša ka Bohlabela le tša ka Bodikela. Ditsela tša bagwebi ba dinoko tikologong ya Negev yeo e lego ka borwa bja Isiraele di be di feta ditoropong tša gona tša bogologolo, dibong tša gona le moo go bego go ema dikamela. World Heritage Centre ya UNESCO (United Nations Educational, Scientific, and Cultural Organization) e bega gore mafelo a “a bontšha gore kgwebo yeo e be e dira tšhelete e ntši kudu . . . go tloga ka borwa bja Arabia go fihla Lewatleng la Mediterranean.”
“Dinoko e be e le matsaka a bagwebi ka ge di be di sa hwetšagale ka bontši, ditheko tša tšona di bitša kudu e bile di dula di nyakega.”—The Book of Spices
Mafelelong, sephiri sa Baarabia se ile sa utollwa gomme ya se sa hlwa e le bona feela bao ba laolago kgwebo ye ya dinoko. Lekgolong la pele la nywaga B.C.E., motse wa Alexandria wa kua Egipita, e ile ya ba boemakepe bjo bogolo gomme wa fetoga lefelo le legolo la kgwebo ya dinoko. Dikepe tša Baroma di be di sesa go tšwa Egipita go ya maemakepeng a India, ge basesiši ba be ba šetše ba kgona go sesa diphefong tša dipula tša matlorotloro tša Lewatleng la India. Ka baka leo, dinoko tšeo di bitšago kudu di ile tša thoma go ata kudu gomme ditheko tša tšona tša fokotšega.
^ ser. 3 Ka Beibeleng, mantšu a leleme la mathomo ao a fetoletšwego e le “senoko” goba “dinoko” a šupa ditšweletšwa tša semela seo se nkgago bose gomme ga a šupe dilo tšeo di dirišwago go noka dijo.
Go noka. Go ka direga gore Baisiraele le bona ba be ba diriša dinoko goba dinatefiši gore hlapi le nama di be bose. Go be go dirišwa dinoko tše dingwe go dira gore beine e loye.—Sefela sa Difela 8:2.
Sehlare seo sa senkgišabose se be se mela kgauswi le lebopo la ka borwa bja Arabia gomme sehlašana sa senkgišabose sa mira se kgona go mela dinageng tšeo di omilego tša mehleng yeno tše bjalo ka Somalia le Yemen. Dinoko tše ka bobedi di be di tšeelwa godimo ka baka la go nkga bose ga tšona. Jehofa le yena o ile a kgetha gore di dirišwe borapeding bja gagwe—mira e be e le karolo ya makhura a go tlotša motho ge a kgethwa gomme senkgišabose sona e be e le karolo ya seorelo se sekgethwa. (Ekisodo 30:23-25, 34-37) Eupša dinkgišabose tše di be di dirišwa ka go se swane.
BEIBELE—E NA LE MOLAETŠA OFE?
Normal;Normal Table;Ge Baisiraele ba kgopela go ba le kgoši, Jehofa o ile a kgetha Saulo. Ke ka baka la’ng Jehofa a ile a kgetha Dafida gore a tšeele Kgoši Saulo legato?
Ntšha Moneelo wa go Thekga Modiro wa Rena wa Lefase ka Bophara
BOKGOBAPUKU BJA INTHANETENG